**Pwyllgor Archwilio a Sicrwydd Risg Comisiwn y Cynulliad**

**Assembly Commission Audit & Risk Assurance Committee**

**Dyddiad:** 20 Mawrth 2017 **Amser:** 10.15-12.15 **Lleoliad:** Ystafell Gynadledda 4B, Tŷ Hywel **Awdur:** Gareth Watts, Pennaeth Archwilio Mewnol

**ACARAC (02-17) Papur 6 (Eitem 5)**

**Cynllun Archwilio Mewnol 2017-18**

## Diben

* 1. Atodir y Cynllun Archwilio Mewnol ar gyfer 2017-18, i’w ystyried a’i gymeradwyo gan Bwyllgor Archwilio a Sicrwydd Risg Comisiwn y Cynulliad (y Pwyllgor). Paratowyd y Cynllun gyda chyfraniad gan y Prif Weithredwr ac uwch-reolwyr eraill o Gomisiwn Cynulliad Cenedlaethol Cymru.

## Trafodaeth

## Adnoddau Archwilio Mewnol

* 1. Cyfrifoldeb y Pennaeth Archwilio Mewnol yw darparu gwasanaethau archwilio mewnol.
	2. Bydd y Comisiwn yn llunio contract gyda darparwr allanol i ymgymryd â gwaith a nodir yn y Cynllun Archwilio ar y cyd â’r Pennaeth Archwilio Mewnol i ddarparu digon o sylw i weithrediadau’r Comisiwn.
	3. Ar hyn o bryd TIAA sy’n cynorthwyo’r Pennaeth Archwilio Mewnol drwy ddarparu gwasanaeth archwilio mewnol am hyd at 40 diwrnod y flwyddyn. Bydd y contract cyfredol yn parhau hyd at 31 Gorffennaf 2017.
	4. Mae’r Pennaeth Archwilio Mewnol yn gweithio gyda chydweithwyr caffael i ddatblygu manyleb a strategaeth caffael ar hyn o bryd, gyda’r nod o fynd i’r farchnad ym mis Mawrth ac ym mis Ebrill 2017, gyda’r gobaith y gellir dyfarnu contract newydd ym mis Mehefin 2017.
	5. Mae’r Pennaeth Archwilio Mewnol yn parhau â’r cyfrifoldeb dros yr adroddiadau archwilio a gynhyrchir, a pherchnogaeth ohonynt. Mae manylion ar raniad y cyfrifoldebau rhwng y Pennaeth Archwilio Mewnol a’r cyd-bartneriaid allanol i’w gweld yn y Siarter Archwilio Mewnol.
	6. Ar gyfer maint y sefydliad, mae trefniant cyd-bartneriaid allanol wedi bod yn gost-effeithiol, gan alluogi Comisiwn y Cynulliad i fanteisio ar amrywiaeth o sgiliau archwilio arbenigol a ddarperir gan gwmni allanol tra’n cynnal presenoldeb parhaus drwy’r Pennaeth Archwilio Mewnol.
	7. Mae’r tîm Llywodraethu ac Archwilio yn darparu cymorth gweinyddol i’r uned Archwilio Mewnol.
	8. Mae anghenion, sgiliau a gofynion cynhwysedd parhaus y Gwasanaeth Archwilio Mewnol yn cael eu hadolygu’n rheolaidd gan y Pennaeth Archwilio Mewnol. Ar hyn o bryd, mae’r Pennaeth Archwilio Mewnol ac aelod o’r Tîm Llywodraethu yn trafod y posibilrwydd iddynt ymgymryd â hyfforddiant archwilio mewnol a darparu cymorth mewnol ychwanegol i’r uned Archwilio Mewnol yn y dyfodol.

## Y dull ar gyfer Cynllunio’r broses Archwilio Mewnol

* 1. Amcan cyffredinol y broses Archwilio Mewnol yw rhoi sicrwydd annibynnol ar ddigonolrwydd ac effeithiolrwydd y systemau rheolaethau, rheoli ariannol a systemau eraill y maent wedi’u sefydlu i reoli risgiau’r sefydliad, i’w gwneud yn bosibl i gyflawni nodau sefydliadol ac i sicrhau bod atebolrwydd wrth ddefnyddio arian cyhoeddus.
	2. Yn unol â’r amcan eang hwnnw, mae’r adran Archwilio Mewnol yn gyfrifol am adolygu, arfarnu a chyflwyno adroddiadau ar y canlynol:
1. cadernid, digonolrwydd a’r dull o weithredu rheolaethau ariannol y sefydliad a rheolaethau mewnol eraill;
2. y graddau y cydymffurfir ag amcanion, polisïau a gweithdrefnau’r sefydliad;
3. y graddau y mae asedau a buddiannau’r sefydliad wedi’u diogelu;
4. digonolrwydd y systemau sydd ar waith i sicrhau bod y sefydliad yn cael gwerth am arian o’i weithgareddau;
5. dibynadwyedd a digonolrwydd gwybodaeth reoli, ac
6. effeithiolrwydd prosesau rheoli risg.
	1. Mae’r Cynllun Archwilio wedi cael ei lunio gan ystyried y cyfrifoldebau a nodwyd uchod.
	2. Mae hyn yn cynnwys nodi’r holl feysydd y gellir eu harchwilio. Ar gyfer Comisiwn y Cynulliad mae hyn yn cwmpasu’r holl brosesau a systemau allweddol ar draws y meysydd Gwasanaeth.
	3. Mae’r ffocws Archwilio Mewnol ar gyfer 2017-18 yn cynnwys meysydd sydd wedi’u hamlygu fel risgiau o ran cofrestrau risg corfforaethol a / neu gofrestrau lefel gwasanaeth, yn ogystal â meysydd a amlygwyd fel pryder o adolygiadau archwilio blaenorol neu o drafodaethau gydag uwch reolwyr.
	4. Mae’r Cynllun Archwilio ar gyfer 2017-18, yn Atodiad 1, yn cynnwys prif raglen o adolygiadau newydd a gwaith dilynol, ynghyd â meysydd allweddol eraill o weithgaredd Archwilio Mewnol.
	5. Mae cryn dipyn o newid ar y gorwel yn y flwyddyn sydd i ddod, ac yn wir yn y blynyddoedd wedi hynny. Bydd y Pennaeth Archwilio Mewnol yn parhau i sicrhau bod cymorth a sicrwydd yn cael ei ddarparu pan fydd angen, drwy arsylwi ar fyrddau prosiect, gan weithredu fel cyfaill beirniadol a rhoi sicrwydd ad hoc yn ôl y gofyn. Gan gofio hynny, bydd yr uned Archwilio Mewnol yn parhau i adolygu’r Cynllun Archwilio ac yn sicrhau y ceir cydbwysedd priodol rhwng gwaith adrodd archwilio mewnol a gweithgareddau sicrrwydd eraill, ac yn cyfathrebu â’r Pwyllgor pe bai angen gwneud unrhyw newidiadau sylweddol i’r Cynllun.
	6. Rwyf wedi cytuno ar y Cynllun gyda Phrif Weithredwr a Chlerc a Chyfarwyddwr Busnes, Cyfarwyddwr Gwasanaethau’r Comisiwn a Chyfarwyddwr Adnoddau’r Cynulliad. Byddaf hefyd yn trafod ac yn adolygu’r Cynllun hwn gyda’r Prif Weithredwr a Chlerc newydd ar ôl iddi ddechrau yn ei swydd ar 24 Ebrill 2017.
	7. Ar hyn o bryd, mae’r Cynllun yn nodi’r amseru dangosol os cytunwyd arno, ond gellir newid yr amser hwnnw unwaith y cytunir ar gwmpas pob maes archwilio. Datblygwyd y Cynllun Archwilio i adlewyrchu’r blaenoriaethau a’r risgiau presennol ond fel y nodwyd uchod, bydd yn ddigon hyblyg i’w addasu i unrhyw achosion a allai godi.

##  Casgliadau ac Argymhellion

* 1. Mae dadansoddiad manwl o amser y Pennaeth Archwilio Mewnol ar gyfer 2017-18 wedi’i gynnwys gyda’r papur hwn. Mae hyn yn cynnwys amrywiaeth o waith sicrwydd gan gynnwys ymrwymiadau i roi sicrwydd o ran prosiectau Comisiwn y Cynulliad, ac yn y blaen.
	2. Yn ychwanegol at y Pennaeth Archwilio Mewnol, mae cefnogaeth yn parhau gan gyd-bartner allanol sy’n darparu 40-50 diwrnod o wasanaeth ychwanegol bob blwyddyn.
	3. Cyflwynir y Cynllun i’r Pwyllgor ei ystyried a’i gymeradwyo.

| **Gweithgaredd**  | **Dull archwilio amlinellol**  | **Amseru** | **Ffynonellau** | **Mewnol/ allanol** | **Nifer ddisgwyliedig o ddyddiau** | **Cyfarfod ACARAC Targed**  |
| --- | --- | --- | --- | --- | --- | --- |
| Rheoliadau Diogelu Data Cyffredinol | * Adolygiad o barodrwydd Comisiwn y Cynulliad am weithredu rheoliadau diogelu data Ewropeaidd newydd a fydd yn dod i rym o fis Mai 2018 ymlaen.
 | Mai 2017 | Risgiau Corfforaethol newydd | Comisiynu’r gwaith yn allanol | 5 | Mehefin 2017 neu ddosbarthu y tu allan i’r Pwyllgor |
| Adolygiad o ddull gweithredu Comisiwn y Cynulliad wrth fynd i’r afael â newid sylweddol | * Adolygiad o’r gweithdrefnau sydd ar waith i reoli newid.
* Dilysu effeithiolrwydd rheolaethau Comisiwn y Cynulliad i liniaru’r risgiau a nodwyd mewn perthynas â gadael yr Undeb Ewropeaidd a newid cyfansoddiadol yn y dyfodol.
 | Awst / Medi 2017 | Risg Corfforaethol*STS008*Y risg o ymatebion negyddol i gynyddu maint y Cynulliad Cenedlaethol.*STS010*Y Cynulliad yn methu ag ymgysylltu’n effeithiol â’r broses o adael yr UE.*STS011*Posibilrwydd o ymatebion negyddol i newid enw’r Cynulliad. | Mewnol | 15 | Tachwedd 2017 |
| Rheolaethau’r System Cyllid Newydd | * Adolygiad o effeithiolrwydd y rheolaethau mewn perthynas â’r system gyllid newydd.
* Cwmpas i gynnwys rheolaethau dros yr holl systemau ariannol allweddol sef incwm, gwariant, balansau derbyniadwy a thaladwy, ac asedau sefydlog.
* Yr adolygiad hefyd i gynnwys dilysu’r rheolaethau caffael newydd sydd ar waith.
 | Hydref 2017 | Problemau posibl y system newydd - staff yn anghyfarwydd â phrosesau.Risg nad yw swyddogaeth yn cael ei gwireddu.Ymrwymiad i adolygu’r rheolaethau caffael newydd o ganlyniad i archwiliad caffael y flwyddyn flaenorol. | Comisiynu’r gwaith yn allanol | 8 | Tachwedd 2017 |
| Adolygiad diogelwch | * Adolygu casgliadau prosiect ailstrwythuro diogelwch y Comisiwn.
* Ystyried sut y mae’r elfennau rheoli pobl a rheoli newid y prosiect wedi cael eu rheoli.
* Dilysu’r rheolaethau sydd ar waith i liniaru yn erbyn y bygythiadau a nodwyd yn y risg gorfforaethol.
 | Tachwedd 2017 | Risg CorfforaetholSEC009Bygythiadau terfysgol i ystâd y Cynulliad. Sicrhau bod y tîm yn addas i’r pwrpas i ymateb i’r heriau sy’n newid. | Comisiynu’rgwaith yn allanol | 8 | Chwefror 2018 |
| Y Cynllun Ieithoedd Swyddogol | * Adolygiad o effeithiolrwydd gweithdrefnau o ran monitro’r Cynllun Ieithoedd Swyddogol newydd yng Nghomisiwn y Cynulliad.
 | Rhagfyr 2017 | Risg y Gwasanaeth TRS009Torri Cynllun Ieithoedd Swyddogol Comisiwn y Cynulliad.Risg Corfforaethol GA07Diffyg cydymffurfio â, neu anghysondebau mewn, gan gymhwyso rheolaethau mewnol, fframwaith llywodraethu, polisïau a gweithdrefnau.Canfyddiadau o 2015 archwiliadau. | Mewnol | 5 | Chwefror 2018 |
| Gweinyddu Pensiynau | * Adolygiad o’r systemau, y rheolaethau a’r gweithdrefnau sydd ar waith o ran gweinyddiaeth Cynllun Pensiwn Aelodau’r Cynulliad.
 | Ionawr 2018 | Ymrwymiad i gynnal yr adolygiad o ganlyniad i waith pensiynau arall yn 2016-17. | Comisiynu’r gwaith yn allanol | 5 | Chwefror 2018 (er, o ganlyniad i drefniant llywodraethu ar wahân, y brif gynulleidfa darged ar gyfer yr adroddiad hwn fydd Ymddiriedolwyr y Cynllun) |
| Adolygu Digwyddiadau | * Adolygu effaith canlyniadau Adolygiad Digwyddiadau Comisiwn y Cynulliad, a fydd yn cynnwys lansio gwasanaeth newydd.
 | Chwefror 2018 | Newid sefydliadol sylweddol.Lansio gwasanaeth newydd. | Mewnol | 10 | Ebrill 2018 |
| Seiber ddiogelwch | * Yn dilyn yr adolygiad a gynhaliwyd yn 2016-17, ail adolygiad o’r trefniadau sydd ar waith o ran seiber ddiogelwch, gan ganolbwyntio ar un maes allweddol i’w benderfynu gyda TGCh.
 | Chwefror 2018 | Risg Corfforaethol newydd o ran Seiber ddiogelwchTrafodaethau gyda’r Pennaeth TGCh a Darlledu.Amlygwyd materion Diogelwch TGCh yn Llythyrau Rheoli Swyddfa Archwilio Cymru. | Comisiynu’rgwaith yn allanol | 8 | Ebrill 2018 |
| Adolygiadau Rheoli Perfformiad ac Adolygu Datblygiad (PMDRs) | * Adolygu ansawdd ac effeithiolrwydd trefniadau PMDR Comisiwn y Cynulliad.
 | Mawrth 2018 | Gradd Oren yn unol â Fframwaith Sicrwydd Comisiwn y Cynulliad | Mewnol | 8 | Ebrill 2018 |
| Ad-dalu Treuliau Aelodau’r Cynulliad | * Adolygu ac asesu trefniadau rheoli mewnol sydd ar waith ar gyfer ad-dalu treuliau Aelodau yn ystod 2017/18.
* Mae’r archwiliad yn ceisio sicrwydd bod: ceisiadau a gyflwynir gan Aelodau yn destun gwiriadau a rheolaethau priodol; taliadau’n cael eu gwneud ar gyfer hawliadau dilys a chyflawn yn unig; a bod hawlwyr yn ystyried gwerth am arian.
 | Parhaus | Rhan sefydlog o’r rhaglen Archwilio Mewnol – a mynd ymlaen i ddarparu sicrwydd ychwanegol o ran y maes sensitif hwn, sef gwariant y Comisiwn. | Mewnol/ allanol | 20 | Drwy gydol y flwyddyn. |
| Dilyn archwiliadau 2016-17 | * Dilyn yr argymhellion a wnaed yn yr Adroddiadau Archwilio Mewnol 2015-16
 |  Parhaus | Rhan o’r rhaglen dreigl Archwilio Mewnol blynyddol | Mewnol | 5 | Drwy gydol y Flwyddyn |

**Dyraniad manwl o amser y Pennaeth Archwilio Mewnol**

| **Gweithgarwch Archwilio** | **Amseru** | **Nifer ddisgwyliedig o ddyddiau** |
| --- | --- | --- |
| Datganiad Llywodraethu Blynyddol a’r Fframwaith Sicrwydd | Ionawr / Chwefror a Gorffennaf | 5 |
| Gwiriadau sicrwydd rheoli ychwanegol o ran ansawdd datganiadau ariannol drafft / paratoi cyfrifon | Mai/Mehefin 2016 | 5 |
| Presenoldeb ar y Bwrdd Meddalwedd Deddfwriaethol Newydd a chyngor ad hoc ar reolaethau a systemau | Parhaus | 5 |
| Cyngor ac arweiniad o ran Archwilio i Reolwyr a Thimau | Parhaus | 6 |
| Gwaith Archwilio a Llywodraethu arall - gan gynnwys adolygu Rhaglen Fuddsoddi’r Cynulliad - Adolygiad o Effeithiolrwydd y Bwrdd Buddsoddi ac Adnoddau a llywodraethu a chefnogaeth sicrwydd parhaus i’r Rhaglen FySenedd | Parhaus | 25 |
| Rheoli’r Contract Archwilio Mewnol a’i Gaffael | Parhaus | 5 |
| Cyfarfod â Chynghorwyr Annibynnol | Parhaus | 2 |
| Adolygu Gwaith TIAA | Parhaus | 10 |
| Cyfarfodydd y Pwyllgor Archwilio a Sicrwydd Risg (paratoi, cyfarfodydd a chamau gweithredu) | Dyddiadau targed allweddol ym mis Tachwedd, Chwefror, Ebrill a Mehefin | 10 |
| Ymrwymiadau y Fforwm Rhyng-seneddol Archwilio Mewnol | Mis Medi, Ionawr a Mawrth | 6 |
| Cysylltiadau Archwilio (Allanol - Mewnol) | Parhaus | 5 |
| Cynlluniau ar y gweill yn 2017-18 | Ionawr-Mawrth 2017 | 5 |
| Hyfforddiant a Gweinyddu | Parhaus | 10 |
| Gwaith wrth gefn | Amh. | 15 |
| Y Cynllun Sicrhau Ansawdd a Gwella | Parhaus | 5 |
| Gwaith mewnol | Parhaus | 60 |
| Rheolwr Llinell y Tîm Llywodraethu (PMDR, Diweddaru, Cyfarfodydd Tîm ac ati) | Parhaus | 20 |
| Cyfrifoldebau Pennaeth Gwasanaeth (Bwrdd Rheoli, Rheoli Risg ac ati) | Parhaus | 20 |
| Cyfanswm | Amh. | **219** |